Quoniam multociens beneficia Ecclesiis a fidelibus collata aut cupiditate successorum inficiando retrahuntur, aut posteritate temporum obliuioni traduntur, ut uigili memoria teneantur, non inconuenienter, sed utili prouidentia, cartulis inscribuntur, ut facilius ad memoriam reuocentur; ea propter, uolumus hac presenti descriptione omnibus notum fieri quod Wido filius filie Domini Garnerii de Blaseio territorium de Cheure cum nemore et pratis et suis appendiciis, sic predictus Garnerius auus suus Ecclesie sancti Stephani Diuionis ante dederat, et ipse concessit et dedit et super altare sancti iamdicti Stephani, in presentia domini Milonis Abbatis, per quendam librum posuit. Huius donationis testes sunt de canonicis Johannes prior, Guido de Beaumunt, Magister Hugo, Eraudus de Tilecastro, Johannes de Barra, Jocerannus Lingonensis, Arueius puer; de militibus Galterus frater predicti Garnerii, Johannes Grosuilen, Guiardus de Granceio, Willinus de Orgeus. De aliis Petrus, Ugo de Blaseio, Odemarus et Petrus de Aqueducta et multi alii.